Det var et anderledes syn, der mødte Gert Nielsen, da han søndag aften gik en tur ved Limfjorden, som han har i sin baghave. - Jeg har aldrig før i mit liv set noget i nærheden af det her før. Hundestejler, krabber, skrubber, ål, ørreder, rejer, alt kæmpede for at overleve, siger Gert Nielsen. Synet af døde fisk og skaldyr gjorde et stort indtryk på den 74-årige pensionerede fisker. - Det er sgu sørgeligt at se på, og det var ikke bare mig, der blev berørt af det. Min kone blev lige så berørt. Jeg har ufatteligt svært ved at acceptere det her, siger han. Iltsvind er dræberen Ifølge miljøstyrelsen, der står for overvågning af fjorde, kystvande og havområder, er dyrene døde af iltsvind. Iltsvind opstår, når kvælstof og fosfor bliver skyllet ud i havet fra landjorden. Stofferne giver næring til alger, der, når de dør, falder til bunds og nedbrydes, og det er den proces, der forbruger ilt. - Vi har i dag mål en ilt-procent på to, men den skal gerne være 100 procent. Vores folk har også observeret hvide plamager ude i bredningen, og de hvide plamager de kommer kun, når der bliver udfældet svovl til vandet, og det gør der kun, når der har været helt iltfrit i et lokalt område, siger Svend Bråten, der er funktionsleder hos Miljøstyrelsen i Nordjylland. Dyrene skal også være her I Valsted er Gert Nielsen mildest talt ærgerlig over, at udvaskningen af kvælstof og fosfor går ud over dyrelivet i Limfjorden - Jeg synes, at vi skal behandle vores fjorde, vores vand og vores miljø, så vi kan være os selv bekendt, for dyrene har også ret til at være her, siger han. Da Gert Nielsen opdagede de mange døde fisk søndag aften, tog han nogle med hjem. - Jeg har nappet fem skrubber til min aftensmad, og det har jeg faktisk lidt dårlig samvittighed over, fordi det er en form for lig-røveri, synes jeg. Men dem vil vi nyde til aften, siger han. Udbredelsen og styrken af iltsvind i de danske farvande undersøges hvert år fra juni til november, og Miljøstyrelsen oplyser at de øvrige målinger fra Limfjorden er mere lovende.

Referat:
I Valsted lidt nord for Nibe bliver døde fisk, ål og krabber i disse dage skyllet op på bredden i dyngevis. Beboere i området har ikke tidligere oplevet, at det har været så galt, som det er i øjeblikket.